En bybus i Aalborg kørte omkring klokken 16 galt i Øgade-kvarteret i Aalborg. - Det er en chauffør, der får et ildebefindende, og så kører han op over fortovskanten og rammer ind i et hus, siger vagtchef ved Nordjyllands Politi, Poul Fastergaard. Chaufføren fik et ildebefindende, mens bussen kørte med lav hastighed, derfor kunne de ti passagerer, der var med bussen, også uden skader eller komplikationer gå ud af bussen. På grund af chaufførens ildebefindende blev der tilkaldt en ambulance til ulykkesstedet. Chaufføren er ikke kommet til skade under selve påkørslen af bygningen, men han skulle tjekkes af ambulancen for at sikre sig, at han var okay oven på sit ildebefindende. Selve bygningen har ikke taget særlig meget skade af påkørslen, og der skulle ifølge vagtchefen ikke være noget ved de skader, der skulle skaber problemer for bygningen.

Referat:
Fredag eftermiddag kørte en bybus i Aalborg ind i en bygning på Færøgade efter chaufføren fik et ildebefindende.